Onnies, skoolhoof vas wat glo lyfstraf toedienArgieffoto Drie onderwysers, onder wie die skoolhoof en ’n departementshoof, van ’n hoërskool op Breyten in Mpumalanga is vandeesweek in hegtenis geneem nadat hulle na bewering leerders lyfstraf toegedien het. Brig. Leonard Hlathi, woordvoerder van die polisie, het in ’n verklaring gesê die onderwysers is Dinsdag in hegtenis geneem nadat vier leerlinge, tussen die ouderdomme van 17 en 21 jaar oud, beweer het dat hulle Maandag by die skool aangerand is. Volgens Hlathi het die onderwysers die leerders glo lyfstraf toegedien en die leerders het beserings opgedoen. Een van die leerders het haar ouers daarvan vertel waarna die polisie in kennis gestel is. ’n Saak is by die polisie aanhangig gemaak waarna drie ander leerders ook na vore gekom en beweer het dat hulle deur die drie onderwysers aangerand is. Die onderwysers staan nou tereg op aanklagte van aanranding met die doel om ernstig te beseer sowel as aanklagte van gewone aanranding. Die onderwysers sou na verwagting Woensdag in die landdroshof in Ermelo verskyn het.